বিল্লালকে ওদের বস্তির কাছে একটা এনজিও স্কুলে ভর্তি করে দিয়েছে ওর মা; কিন্তু ওর পড়াশোনায় মন নেই। সকালবেলায় বই-খাতা নিয়ে যায়, কখনো যায় না, সারাদিন কোথায় কোথায় ঘুরে বেড়ায় কে জানে। ওর মা কাজের বাড়ি থেকে খাবার নিয়ে এলে সে-খাবার তিনজনে মিলে ভাগ করে খায়। কখনো মা না খেয়ে ছেলে আর শাশুড়িকে সব খাইয়ে দেয়। বলে, আজ এক বাসায় খাওয়ায়ে দিলো, ওগের বাসায় কাল রাতির বেলা মেহমান খায়ে গেছে। অনেক খাবার বাঁইচে গিইলো, আমারে দিয়ে কলো খায়ে নে।